**Bocet**

*Nichita Stănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu mai dași pe la icoane,

d-aia te-ai pierdut, Ioane...

Singur ți-ai făcut dreptate

cu cuțitul pe la spate,

de-ai belit la drumul mare,

cum trecea, pe fieșcare...

Nu-ți șterseseși din făptură

cașul încă de la gură

Hămeșit cum fuși de foame

te-ai crezut haiduc, Ioane.

Curvele de tot ce sunt

te-au fost legănat în cânt;

Tot te-au încălzit cu dor

și dulceața vorbelor...

Și te-ai potrivit la șoaptă,

minte crudă și necoaptă,

calea-n codru de-o luași

plin de visuri și de cași

Dară iarna n-o știui,

nici ce-abate vântul șui...

...Treișpe lupi te-au încolțit,

foamea de și-au izbăvit

și te-au încălzit cu dinții

carnea ta și ochii minții,

de te duci cu pași desculți

legănat în treișpe burți.